ชงเข้ม
มะรุมมะตุ้มรุมไทยพาณิชย์จริงๆ ช่วงนี้ ที่ต้องเจอเรื่องอดีตพนักงานเข้าไปพัวพันคดียักยอกทรัพย์ สจล. และล่าสุดเกิดเหตุเพลิงไหม้ที่อาคารสำนักงานใหญ่ ซึ่งเป็นเคสที่หาได้ยากมากๆ
10 ก.พ. 2558

มะรุมมะตุ้มรุมไทยพาณิชย์จริงๆ ช่วงนี้ ที่ต้องเจอเรื่องอดีตพนักงานเข้าไปพัวพันคดียักยอกทรัพย์ สจล. และล่าสุดเกิดเหตุเพลิงไหม้ที่อาคารสำนักงานใหญ่ ซึ่งเป็นเคสที่หาได้ยากมากๆ
ไม่รู้ว่าเทวดาฟ้าดินต้องการรับน้อง 2 ผู้บริหารใหม่หรืออย่างไร แต่ได้ยินมาว่า ปีนี้เป็นปีชงของ อาทิตย์ นันทวิทยา ว่าที่ประธานเจ้าหน้าที่บริหาร ที่เกิดปีแพะโดยตรงพอดี ห้องทำงานที่อยู่ชั้น 9 ของตึกก็ถูกกระทบ ฝ้าหล่น พรมเปียก ผนังเต็มไปด้วยเขม่า คงจะไม่ได้ใช้ทำงานอีกเป็นเดือน และต้องอาศัยวอร์รูมและห้องประชุมเป็นที่ทำงานหลักเพื่อแก้ปัญหาเฉพาะหน้าในเหตุฉุกเฉิน
แอบกระซิบนิดนึง ซินแสเขาแนะนำก่อนหน้านี้ว่า แก้ชงต้องย้ายห้องทำงาน ซึ่งอาทิตย์ก็เตรียมย้ายไปปักหลักชั้น 32 อยู่แล้ว และมีอีกวิธีหนึ่งคือ ต้องเดินทางออกนอกประเทศหลังตรุษจีนจะช่วยได้ ไม่ต้องถึงกับไปเที่ยว แค่บินผ่านหรือไปเหยียบชายแดนก็ใช้ได้
ได้ยินเสียงโอดของอาทิตย์แว่วๆ มาว่า งวดนี้ “ชงเข้มจริงจิ๊งงง”